text: Fødevarevidenskab
  
  publiceret: 2022-10-03 15:56:05+02:00
  Fødevarevidenskab er de videnskabelige discipliner, der beskæftiger sig med fødevarernes egenskaber, herunder deres ernæringsmæssige og sensoriske kvaliteter, fødevarernes forarbejdning, konservering, opbevaring og beskyttelse mod fordærv.
  Fødevarevidenskab opdeles traditionelt i fødevaremikrobiologi herunder fermentering, fødevarekemi og -fysik, fødevareteknologi og sensorik. Sociale aspekter af enkeltpersoners eller befolkningsgruppers præferencer og valg af fødevarer inddrages ofte i disse discipliner.
  Tidligere brugtes snarere betegnelsen bromatologi eller levnedsmiddelvidenskab. I perioden 1993 til 2012 koordinerede Levnedsmiddelcenteret, LMC, den akademiske fødevareforskning i Danmark, oprindeligt med deltagelse af Den Kongelige Veterinær og Landbohøjskole, KVL, og Danmarks Tekniske Universitet, DTU, og under DTU indtil 1995 Danmarks Ingeniørakademi, DIA, og senere Danmarks Fiskeriundersøgelser, DFU. Senere deltog Aarhus Universitet, AU, i dette samarbejde, især efter AU's fusion med Danmarks JordbrugsForskning.
  De oprindelige produktorienterede professorater i kødvidenskab, mejeriteknologi, mælkeribakteriologi og vegetabilske produkters teknologi ved KVL er i dag erstattet af mere disciplinorienterede professorater ved Det Natur- og Biovidenskabelige Fakultet ved Københavns Universitet, KU, efter KVL's fusion med KU i 2007.
  Ved Danmarks Tekniske Universitet (DTU) er fødevarevidenskab og de tilhørende professorater især knyttet til bioteknologi og fødevareproduktionens teknologiske aspekter.
  Ved Aarhus Universitet er fødevarevidenskab og de tilhørende professorater især knyttet til landbrugets primærproduktion og råvarekvalitet.